ในพื้นที่ตามที่ปักหมุดโลเคชั่นไว้ หรือ หลังตลาดนัดนครฉลองกรุง (พื้นที้ สน.ฉลองกรุง และ เขตลาดกระบัง) เป็นพื้นที่โล่ง ที่เจ้าของที่ดินผืนนั้น มักเปิดให้มีคณะรถแห่ มาเปิดคอนเสิร์ตกลางแจ้งอยู่บ่อยมากเกือบทุกสัปดาห์ในคืนวันเสาร์ และบางครั้งก็เป็นเทศกาลติดต่อกันหลายวัน เสียงดังตั้งแต่เย็นไปจนถึงเที่ยงคืน หรือบางครั้งก็เลยเวลา ผมอยู่ห่างประมาณ 300-400m จากพื้นที่จัดงาน มีตึกบังหลายชั้น แต่ก็ยังจับความดังได้มากถึง 100 เดซิเบล 

ซึ่งเคยร้องเรียนไปยังเขตลาดกระบัง หลายครั้ง เขตก็ไม่แก้ปัญหาใดๆ ไม่มีการควบคุมมลพิษทางเสียง หรือเข้าดูแลพื้นที่จัดงาน ปล่อยให้ประชาชนโดยรอบต้องทนฟังเสียงที่ดังเกินไป หลายคนต้องคอยแจ้งความไปที่ 191 ซึ่งก็ลดเสียงได้บ้าง บางครั้งก็หนักกว่าเดิม เหมือนท้าทายซะด้วยซ้ำไป ซึ่งเสียงที่ดังนั้น ทำให้หน้าต่างสะเทือน ลูกเล็กนอนไม่ได้ หรือ นอนสะดุ้งอยู่ตลอด คนแก่ในบ้านก็มีปัญหาในการนอน ตัวผมเองก็ต้องตื่นแต่เช้า ตี 4 ในวันถัดไป ก็นอนไม่พอ ส่งผลกระทบต่อชีวิตตลอดมา 

สิ่งที่ผมร้องเรียน และเรียกร้องมาตลอด ไม่ใช่ยกเลิกการจัดงาน เพราะเข้าใจดีว่ามันส่งผลดีต่อเศรษฐกิจในพื้นที่ 

แต่… ต้องการให้มีการควบคุมดูแลอย่างจริงจัง ไม่ใช่เซ็นอนุมัติให้จัดงานอย่างเดียว ควรมีการติดตาม ตรวจสอบ เพราะบางคณะที่มาเค้าก็ใช้เสียงที่รับได้ แต่บางคณะ (เจ้าที่มาบ่อยๆ อย่างล่าสุดที่มาเมื่อ 21/1/2567 และก็จะมาอีก 28/1/2567) เสียงดังมาก ดังจนมันนอนไม่ได้จริงๆ ชาวบ้านในละแวก โทรแจ้งความหลายสาย แต่ตำรวจเองก็เหมือนจะระงับเหตุไม่ได้ ก็ไม่รู้ว่าเป็นผู้มีอิทธิพลที่ตำรวจเองก็เกรงกลัวหรือไม่..

อยากให้อนุญาตให้มีการจัดงานแค่เดือนละครั้งก็พอแล้ว มีทุกสัปดาห์มันไม่ไหวจริงๆ ผอ.เขต น่าจะไปอนุญาตแถวที่พักท่านบ้าง หรือ จะมานอนฟังที่บ้านผมซักครั้งก็ยินดี

การจัดคอนเสิร์ตกลางแจ้งในพื้นที่ชุมชนแบบนี้ มันส่งผลกระทบต่อประชาชนโดยรอบอย่างมาก มีแต่ผลเสียมากมาย โดยที่ไม่ได้รับประโยชน์อะไรเลย มีแต่เจ้าของที่ ที่ได้เงินค่าเช่า คณะที่มาเปิดคอนเสิร์ตได้เงินค่าชม ส่วนคนที่อยู่ในละแวกที่ต้องตื่นเช้าในวันถัดไป เพื่อทำงาน ได้ประโยชน์อะไรบ้างครับ อยากให้ท่านที่มีอำนาจ เห็นหัวคนหาเช้ากินค่ำบ้างเถอะครับ นึกถึงใจกันบ้างเถอะครับ อย่าต้องให้ถึงกับไปตามตรวจสอบว่า ท่านทั้งหลายได้รับผลประโยชน์ด้วยหรือไม่ ทำไมจึงเซ็นง่ายเหลือเกิน…

อยากให้ทีมท่านผู้ว่าฯ อาจารย์ชัชชาติ มาเยี่ยมซักครั้ง ให้เห็นกับตา ว่ามีคนเดือดร้อนมากขนาดไหนครับ และมีใครได้ประโยชน์บ้าง?